Heidehof maak nuwe plan met geldinsamelingsprojek | Netwerk24
Heidehof maak nuwe plan met geldinsamelingsprojek
Deur Mitzi Buys 28 Julie 2020 06:00
Rika du Buisson, Silke Schmidt-Dumont en Christelle Victor by die geldinsamelingsgeleentheid. Foto: Mitzi Buys
Instansies soos ouetehuise maak staat op gereelde geldinsamelings­projekte om hul finansies ’n hupstoot te gee.
Wanneer ’n pandemie en die grendel­tyd hierdie geleenthede in die wiele ry, moet daar ander planne ge­maak word. Dit is presies wat Heidehof se tehuis vir bejaardes Woensdag (22 Julie) gedoen het.
Die gewilde jaarlikse aansitete vir 120 gaste, wat na die tehuis se basaar hulle grootste bron van inkomste is, is dié jaar met ’n deurry-ete vervang. Die parkeerruimte van die Caledon-moeder­gemeente het ’n feestelike kermis­atmosfeer gehad met musiek, ballonne, vriendelike werkers en selfs ’n hans­wors. Tussen 16.00 en 19.00 het gaste by een ingang ingery, hulle bestellings is motor toe gebring en hulle het weer by die ander uitgang uitgery.
Rika du Buisson, Heidehof se bestuur­der, sê die deurry-ete het hul stoutste verwagtinge oortref. “Ons het 350 ete­kaartjies verkoop wat baie meer is as ons aansitete. Ons is ongelooflik dank­baar vir die wonderlike ondersteuning van die publiek asook almal wat byge­dra het tot hierdie geleentheid. Ons het skenkings van vleis en groente gekry, kontantdonasies, selfs die drukkoste van die kaartjies was geborg en Wessel Havenga jr. het vir ons gratis musiek verskaf wat bygedra het tot die feestelike atmosfeer. Ons personeel en vrywilligers het hard gewerk om hier­die deurry-ete so ’n groot sukses te maak. Ek dink die mense het ook gehou van die idee dat hulle direk ná werk ’n heerlike bord kookkos kan kry om by die huis te nuttig.”
Soos verwag was die kos uit die boonste rakke. Heerlike skaapboud, hoenderpastei, vars groente, pampoen­tert, geelrys, gebraaide aartappels, vars gebakte brood, roosterkoek en gebakte poeding en vla was op die spyskaart. Al die kos was in kleefplastiek verpak.
Du Buisson het ook ’n baie welkome brokkie nuus met die Gazette gedeel: “Ons beplan om vanaf Augustus weer besoeke by Heidehof toe te laat. Alle besoeke van 20 minute elk sal slegs per afspraak geskied en streng gesondheids­protokol sal toegepas word. Ons het al twee weke voor die inperking in selfafsondering gegaan. So, ek weet dat ons inwoners en hul geliefdes wat mekaar vyf maande laas gesien het, baie dankbaar sal wees vir hierdie kort besoeke.”